Likumprojekts

**Grozījumi** [**Nacionālo bruņoto spēku likumā**](https://likumi.lv/ta/id/15836-nacionalo-brunoto-speku-likums)

Izdarīt [Nacionālo bruņoto spēku likumā](https://likumi.lv/ta/id/15836-nacionalo-brunoto-speku-likums) (Latvijas Republikas Saeimas un Ministru Kabineta Ziņotājs, 1999, 24. nr.; 2001, 21. nr.; 2002, 3. nr.; 2004, 2., 8. nr.; 2005, 7., 10. nr.; 2006, 24. nr.; 2008, 3. nr.; 2009, 2. nr.; Latvijas Vēstnesis, 2010, 51., 205. nr.; 2014, 114. nr.; 2015, 49. nr.; 2016, 48. nr.; 2017, 106. nr.) šādus grozījumus:

1.  4.1 pantā:

izteikt pirmo daļu šādā redakcijā:

"(1) Militārais objekts ir Aizsardzības ministrijas valdījumā vai turējumā vai citas fiziskās vai juridiskās personas īpašumā, valdījumā vai turējumā esošs nekustamais īpašums (tā daļa), kas nodots lietošanā Nacionālajiem bruņotajiem spēkiem, lai pildītu šajā likumā noteiktos uzdevumus. Militārā objekta statuss ir arī nekustamam īpašumam (tā daļai) uz laiku, kamēr Nacionālie bruņotie spēki veic šā likuma 6.1 panta pirmās daļas 14. punktā minēto pasākumu.";

papildināt pantu ar piekto daļu šādā redakcijā:

"(5) Militāros objektus apsaimnieko Valsts aizsardzības militāro objektu un iepirkumu centrs."

2.  6.1 pantā:

papildināt pirmo daļu ar 14. punktu šādā redakcijā:

"14) mācību procesā izmanto bruņojumā esošos ieročus, ieroču sistēmas, speciālos līdzekļus un to munīciju citas fiziskās vai juridiskās personas īpašumā, valdījumā vai turējumā esošajā nekustamajā īpašumā (tā daļā) saskaņā ar rakstisku vienošanos par tā izmantošanas nosacījumiem, kas noslēgta starp Nacionālajiem bruņotajiem spēkiem un nekustamā īpašuma īpašnieku, valdītāju vai turētāju.";

izteikt otrās daļas 5. punktu šādā redakcijā:

"5) veic pirmstiesas izmeklēšanu Kriminālprocesa likumā noteiktās kompetences ietvaros;".

3. Papildināt 18. pantu ar piekto daļu šādā redakcijā:

"(5) Centralizētos iepirkumus Nacionālo bruņoto spēku vajadzībām veic un būvniecību organizē Valsts aizsardzības militāro objektu un iepirkumu centrs."

Likums stājas spēkā nākamajā dienā pēc tā izsludināšanas.

Ministru prezidenta biedrs,

aizsardzības ministrs

A. Pabriks